এটিকে— ১ দিল্লি ডায়নামোজ— ০
(রবি কিন)
শনিবার দশ নম্বর জার্সিধারীদের দিন। স্যান্টিয়াগো বার্নাব্যুতে লিওনেল মেসি জাদু দেখালেন। 
মাদ্রিদ থেকে কলকাতার দূরত্ব অনেকটাই। শনিবার যুবভারতীতে জ্বলে উঠলেন আর এক দশ নম্বর জার্সিধারী। তিনি এটিকে-র রবি কিন। বিশ্বফুটবলে যথেষ্ট নামী মুখ। তাঁর পায়ের দিকেই এবার তাকিয়ে এটিকে ভক্তরা। এতদিন পর্যন্ত সব ঠিকঠাক চলছিল না। এদিন পায়ে বলে সংযোগ ঠিকঠাক হতেই কেঁপে গেল দিল্লির জাল। রবি কিন গোল করলেন। তার পরে সেই বিখ্যাত সামারসল্ট দিয়ে হাত জোড় করে নমস্কার করলেন। তা তারিয়ে তারিয়ে উপভোগ করলেন ডিসেম্বরের সন্ধেয় যুবভারতীতে উপস্থিত দর্শকরা। 
এদিন নিয়ে যুবভারতী ক্রীড়াঙ্গনে দ্বিতীয় ম্যাচ খেলে ফেলল অ্যাটলেটিকো কলকাতা। ঘরের মাঠে প্রথম ম্যাচটা ছিল দুঃস্বপ্ন। পুণের কাছে গো হারান হারতে হয়েছিল কলকাতা শিবিরকে। এদিন অবশ্য চিত্রনাট্য কলকাতার জন্যই লেখা হয়েছিল। দিল্লি দুর্বল দল। তাঁদের কোচ মিগেল লাল কার্ড দেখে গ্যালারিতে। সব মিলিয়ে কলকাতা দখল করা হল না দিল্লির। টানা পাঁচ ম্যাচ হেরে দিল্লি পৌঁছে গেল লিগ তালিকায় সবার শেষে। অন্যদিকে টানা দুটো ম্যাচ জিতে এটিকে উঠে এল সাত নম্বরে। 
এদিন সৌরভ গঙ্গোপাধ্যায় মাঠে হাজির ছিলেন। তাঁর উপস্থিতি ঘরের মাঠে বদলে দিল কলকাতার ভাগ্য।